**Knjižnično-informacijska pismenost u 6. razredu**

Učenici 6.-ih razreda proveli su sat razrednog odjela u školskoj knjižnici gdje su naučili samostalno pronaći knjigu na polici služeći se strukturom Univerzalne decimalne klasifikacije. Objasnili su pojam znanosti i nabrojili znanosti koje poznaju. Upoznali su se s Univerzalnom decimalnom klasifikacijom i načinom na koji ona funkcionira u našoj maloj školskoj knjižnici, ali i većim narodnim knjižnicama. Naučili su da UDK dijeli ljudsko znanje na 10 glavnih stručnih skupina, označenih glavnim brojevima od 0 do 9, i raspoređuje knjige na police ovisno o njihovom sadržaju i grani znanosti o kojoj govore. U vježbama učenici su samostalno pisali signature za stručne knjige, a potom na policama pronalazili zadanu stručnu knjigu iz nastavničkog fonda. Na isti način učenici će tražiti tiskane izvore potrebne za rješavanje problemsko-istraživačkih zadaća na određenu temu iz pojedinih nastavnih predmeta.

Knjižnično-informacijsko obrazovanje učenika u svrhu osposobljavanja za samostalno pronalaženje informacija i izvora znanja sastavni je dio redovnog Nastavnog plana i programa. Nastavnim satima u školskoj knjižnici s područja knjižnično-informacijske pismenosti učenici će naučiti snalaziti se i samostalno se služiti školskom i drugim knjižnicama, kao i on-line izvorima u potrazi za informacijama.

Knjižničarka Nikolina Sabolić